Findn duad ma den Schmàmmerl meistns an bestimmte Plätz im Wåid, gern in Laub- oda Mischwäida. Da Stoapuiz oda Stoaschwammal/Dobernigl is a richtiga Schwàmmerl, des hoast, er håd sein Nama vo seine Huatuntaseitn, de wia a richtiga Schwamm ausschaut. Wahrscheindlich is da Stoapuiz sogar dea Schwammal der aufgrund vo seim Schwamm der ganzn Sippschaft  an Nam gem håd. In manche Gegndn vo Baiern moant ma mit Schwàmmerl ausschließlich an Stoapuiz. Wiara ausschaugt: D Kappn säiwa is hellbraun, manchmåi ganz hell (Summastoapuiz). D Untaseitn håd an weissn Schwamm. D Porn sand ganz fein und stabil. Wann ma draufdruckt, soiddn sa se ned vafärbn. Da Stui vum Stoaschwàmmerl is aso wia ma r an Obelix kennt: untam Huat dünn und zum Fuaß hi weada åiwai dicka. D Mustarung vo dem Stui is åis wia a feins Netz aus lauta Sechseck. (Des is manchmåi alladings aso fein dass ma s ned då oafach sicht) Da Stoapuiz is vo ålle Schwàmmal de ma in Baiarn findn ko gschmacklich da ållabeste! Säibst a ganz a gloans Stückl ko aa no ara Schwàmmerlsuppn aus ned so guate Sortn an guadn Gschmack gebm. Vawechsln ko man leida mit'm Bitterling oda Gallenröhrlling (Tylopilus felleus). Dea Hundling schaugt genau aso aus wia da Stoapuiz, håd alladings a weng a rosa Färbung untam Huat (ned åiwei). Der is zum Glück ned a so giftig, drum ko ma, ehvoar man brocka mechtd, a kloans Stiggl åbabrecha und brobiern (Bittschön! Auf går koan Foi mitt am Schwàmmerl macha, der Lamellen untam Huat, oda der an roten Schwamm untam Huat håd! Des ko ganz bäs ausgeh!). Is s bitta (då glangt a winzigs Stiggl zum o'schlecka), dann lasstsn steh wiara is!